Matrieks ‘paniekerig’ toe antwoordstelle tydens wiskunde opraakArgieffoto. Sommige eksamenlokale het te min antwoordblaaie gehad toe matriekleerders Vrydagoggend hul eerste Wiskunde-vraestel in die Nasionale Senior Sertifikaat (NSS)-eksamen geskryf het. Marlien van der Westhuizen, navorser by die Skoleondersteuningsentrum (SOS), sê in ŉ verklaring matrikulante het by sommige skole paniekerig geraak toe antwoordblaaie vanoggend opraak. In Pretoria moes onderwysers en leerders aan Hoërskool Zwartkop, Hoërskool Centurion en Hoërskool Uitsig angstig wag vir nog antwoordblaaie om afgelewer te word. Volgens Johan Koekemoer, hoof van die sentrum se Vakvereniging vir Afrikaanse Wiskunde-onderwysers (VAW), dui dit op swak beplanning van die departement van basiese onderwys. “Leerders het wel bykomende tyd gekry om die vraestel te voltooi, maar dit plaas steeds onnodig spanning op die leerders wat reeds onder baie druk is om die vraestel te voltooi. “Aan die ander kant kon leerders ook onregverdig bevoordeel word, deurdat hulle die wagtyd kon benut om vrae uit te werk,” sê Koekemoer. Ten spyte van die logistieke probleme is die algemene konsensus dat die vraestel wel op ŉ goeie standaard was. “Die grootste vangplek was by vraag 1.3, want die vraag het buite die kurrikulum geval en daar is onduidelikheid oor hoe die vraag gemerk gaan word,” sê Koekemoer. Onderwysers by Hoërskool Zwartkop meen dat die gemiddelde leerder dalk sou sukkel om die punte te behaal wat hulle verwag het. Daar was egter genoeg maklike vrae om leerders te help om die vraestel deur te kom. Danica Strydom, matriekleerling aan dié skool, glo daar was genoeg tyd om die vraestel uit te werk en selfs weer deur die vraestel te gaan. “Dit was ŉ interessante vraestel, maar hulle het gevra wat ek geleer het.” Vir Alienke Boot was die vraestel moeiliker as dié wat sy tydens haar voorbereiding uitgewerk het. “Die vraestel was lekker met vrae wat jou baie slim laat voel wanneer jy dit uitwerk, maar nogal dom as jy dit ná die tyd met jou klasmaats bespreek,” sê Elianna de Clerq.